Кметът на Садово: Да бъдем с делата си достойни следовници на Ботевите завети

 Скъпи съграждани, приятели,

 Вълнението е обзело всички ни в деня на 175-а годишнина от рождението на гения на българската свобода, Христо Ботев. Честваме един неповторим българин, оставил диря в историята вече два века. Рождението на поета-революционер е българското Богоявление, което не случайно съвпада със светлия християнски празник на Богоявяването. Всяка нация има своите богове, завещали ни общочовешки ценности и идеали, които са се превърнали в национална библия. Христо Ботев и Васил Левски са такива за нас, българите.

 Днес отдаваме почит и правим дълбок поклон през рождението на Ботев. Правим го из цялата страна и навсякъде, където има българи. Правим го и в ние, в Община Садово. Отдаваме историческа почит към Христо Ботев, каквато са правили и поколенията преди нас. А наш дълг е да го правим така, че да възпитаме следовници и в следващите поколения. Свобода, независимост, равни човешки права, поставяне на родината и патриотичния дълг над интереса на всеки отделен човек са завещаните ни от революционера и визионер Христо Ботев ценности.

 Живеем във времена на трудности и предизвикателства, но това още повече ни задължава в такива моменти да се връщаме към националните си икони. И да осъзнаваме как тяхната мисия и дело са били неотменима част от това да я има България, свободна и силна държава в Европа, в която хората живеят и се трудят достойно и създават достойни хора.

 Днес е и голям християнски празник, Богоявление! Стотици хиляди българи днес и на утрешния Ивановден ще празнуват! Да бъдат здрави всички, да има мир и благоденстващи дни за всички! Това пожелавам от сърце! Честити празници и нека никога не забравяме, че от всеки нас и от общите ни дела зависи как градим днешна достойна България!

6 януари 2023 година Димитър Здравков

 Садово кмет на Община Садово